Document ID: 32009R0776

ΚΑΝΟΝΙΣΜΌΣ (ΕΚ) αριθ. 776/2009 ΤΗΣ ΕΠΙΤΡΟΠΉΣ
της 26ης Αυγούστου 2009
σχετικά με την τροποποίηση του κανονισμού (ΕΚ) αριθ. 924/2008 για τον καθορισμό ποσοτικών ορίων όσον αφορά τις εξαγωγές ζάχαρης και ισογλυκόζης εκτός ποσόστωσης έως το τέλος της περιόδου εμπορίας 2008/2009
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 61 πρώτο εδάφιο στοιχείο δ), σε συνδυασμό με το άρθρο 4,
Εκτιμώντας τα ακόλουθα:
(1)
Σύμφωνα με το άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007, η ζάχαρη που παράγεται κατά τη διάρκεια μιας περιόδου εμπορίας καθ’ υπέρβαση της ποσόστωσης που αναφέρεται στο άρθρο 56 του εν λόγω κανονισμού μπορεί να εξάγεται μόνο εντός του ποσοτικού ορίου που καθορίζεται.
(2)
Οι λεπτομερείς κανόνες εφαρμογής για τις εξαγωγές εκτός ποσόστωσης, ιδίως όσον αφορά την έκδοση των πιστοποιητικών εξαγωγής, ορίζονται στον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2). Ωστόσο, πρέπει να καθοριστεί το ποσοτικό όριο για κάθε περίοδο εμπορίας, λαμβανομένων υπόψη των ενδεχόμενων δυνατοτήτων στις αγορές εξαγωγής.
(3)
Ο κανονισμός (ΕΚ) αριθ. 924/2008 της Επιτροπής καθόρισε (3) σε 650 000 τόνους το ποσοτικό όριο όσον αφορά τις εξαγωγές ζάχαρης εκτός ποσόστωσης για την περίοδο εμπορίας 2008/2009. Οι αιτήσεις που υποβλήθηκαν για έκδοση πιστοποιητικών εξαγωγής ζάχαρης εκτός ποσόστωσης υπερκάλυψαν τη διαθέσιμη βάσει του εν λόγω κανονισμού ποσότητα.
(4)
Το γεγονός ότι το καθορισμένο ποσοτικό όριο υπερκαλύφθηκε τρεις μήνες πριν από το τέλος της περιόδου εμπορίας 2008/2009 υποδεικνύει σημαντικό ενδιαφέρον για την εξαγωγή ζάχαρης εκτός ποσόστωσης από τους κοινοτικούς παραγωγούς ζάχαρης. Προκειμένου να διασφαλιστεί ότι οι κοινοτικοί παραγωγοί ζάχαρης είναι σε θέση να εξακολουθήσουν να προμηθεύουν τις καθιερωμένες παραδοσιακές αγορές καθώς και να επωφελούνται από νέες εμπορικές ευκαιρίες, είναι σκόπιμο να αυξηθεί το ποσοτικό όριο που έχει καθοριστεί για τις εξαγωγές ζάχαρης εκτός ποσόστωσης για την περίοδο εμπορίας 2008/2009. Βάσει των αιτήσεων που έχουν υποβληθεί έως τώρα και της ανάγκης να επεκταθεί σε τρεις μήνες η διάρκεια ισχύος των πιστοποιητικών εξαγωγής εκτιμάται ότι μια αύξηση κατά 300 000 τόνους πρέπει να επαρκεί για την εξασφάλιση της συνεχούς ροής των εμπορικών συναλλαγών για τις κοινοτικές εξαγωγές ζάχαρης εκτός ποσόστωσης.
(5)
Σύμφωνα με το άρθρο 8α του κανονισμού (ΕΚ) αριθ. 951/2006, τα πιστοποιητικά εξαγωγής που εκδίδονται για εξαγωγές ζάχαρης εκτός ποσόστωσης ισχύουν από την πραγματική ημερομηνία της έκδοσής τους έως τις 30 Σεπτεμβρίου της περιόδου εμπορίας για την οποία εκδόθηκε το πιστοποιητικό εξαγωγής. Ωστόσο, αυτός ο περιορισμός θα προκαλούσε μεγάλες δυσκολίες για τους εξαγωγείς και άσκοπη διακοπή της εμπορίας ζάχαρης κατά το τέλος της περιόδου εμπορίας. Είναι επομένως σκόπιμο να επιτραπεί η εκτέλεση εξαγωγών μετά τις 30 Σεπτεμβρίου 2009 με τον καθορισμό της διάρκειας ισχύος των πιστοποιητικών εξαγωγής στους τρεις μήνες.
(6)
Συνεπώς, ο κανονισμός (ΕΚ) αριθ. 924/2008 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 924/2008 τροποποιείται ως εξής:
1)
Στο άρθρο 1, η παράγραφος 1 αντικαθίσταται από το ακόλουθο κείμενο:
«1. Για την περίοδο εμπορίας 2008/2009, από την 1η Οκτωβρίου 2008 έως τις 30 Σεπτεμβρίου 2009, το ποσοτικό όριο που αναφέρεται στο άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007 ορίζεται σε 950 000 τόνους για εξαγωγή χωρίς επιστροφή λευκής ζάχαρης εκτός ποσόστωσης του κωδικού ΣΟ 1701 99.»
2)
Παρεμβάλλεται το ακόλουθο άρθρο 1α:
«Άρθρο 1a
Διάρκεια ισχύος των πιστοποιητικών εξαγωγής που έχουν εκδοθεί για εξαγωγές ζάχαρης εκτός ποσόστωσης κατά το έτος εμπορίας 2008/2009
Κατά παρέκκλιση από τις διατάξεις του άρθρου 8α του κανονισμού (ΕΚ) αριθ. 951/2006, η διάρκεια ισχύος των πιστοποιητικών εξαγωγής που εκδίδονται μετά την 1η Ιουλίου 2009 και αφορούν τις ποσότητες που αναφέρονται στο άρθρο 1 παράγραφος 1 λήγει στα τέλη του τρίτου μήνα που έπεται του μήνα κατά τον οποίο εκδόθηκαν τα πιστοποιητικά εξαγωγής.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Αυγούστου 2009.

Labels: 3
17